
Με επιτυχία πραγματοποιήθηκαν την Πέμπτη 15 Δεκεμβρίου 2016, στο Σπίτι της Κύπρου, τα εγκαίνια της ομαδικής έκθεσης Ars Moriendi (Η Τέχνη του Θανάτου) που επιμελήθηκε η Ομότιμη Καθηγήτρια Ιστορίας Τέχνης του Τμήματος Θεωρίας και Ιστορίας της Τέχνης της Ανωτάτης Σχολής Καλών Τεχνών (Α.Σ.Κ.Τ.), Συνεργάτιδα Καθηγήτρια Τμήματος Καλών Τεχνών Τεχνολογικού Πανεπιστημίου Κύπρου κ. Νίκη Λοϊζίδου.
Η έκθεση, που συνδιοργανώθηκε από το Σπίτι της Κύπρου και την Πολιτιστική Κίνηση ex-Artis, με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κυπριακής δημοκρατίας και την ευγενική χορηγία του Τμήματος Καλών Τεχνών Τεχνολογικού Πανεπιστημίου Κύπρου, περιλαμβάνει εικαστικά έργα που εμπνέονται και διερευνούν την άρρηκτη σχέση του Ανθρώπου με τον Θάνατο.
H έκθεση Ars Moriendi, προέκυψε από τον θεματικό πυρήνα της εικαστικής έκθεσης Τραύμα και Θεραπεία που πραγματοποιήθηκε τον Οκτώβριο του 2014, στους εσωτερικούς και εξωτερικούς χώρους του Αρχαιολογικού Μουσείου Πάφου, στο πλαίσιο της Πολιτιστικής Πρωτεύουσας της Ευρώπης, Πάφος 2017. 
Όπως σημειώνει η επιμελήτρια και των δύο εκθέσεων κ. Νίκη Λοϊζίδου: Έως τώρα γράφτηκαν  πολλά και ηχηρά για τον «Θάνατο της Τέχνης» και  ίσως είναι καιρός να ειπωθεί κάτι και  για την «Τέχνη του Θανάτου» μέσα από μια σύγχρονη διακειμενική αφήγηση που να  προσεγγίζει ταυτόχρονα, παρελθόν, παρόν και κοντινό μέλλον. Από τις άγριες θυσιαστικές τελετουργίες των προϊστορικών χρόνων έως την αγοραία θανατομανία των σύγχρονων ημερών, μεσολαβεί ένα χρονικό διάστημα χιλιάδων χρόνων κατά την διάρκεια των οποίων η ανθρωπότητα προσπάθησε με κάθε  τρόπο-θρησκεία, επιστήμες φιλοσοφία και τέχνες- να εξορκίσει το φόβο του θανάτου. Δεκαπέντε Κύπριοι και ξένοι καλλιτέχνες  αναστοχάζονται τη σχέση του ανθρώπου με τον  θάνατο μέσα από προσωπικές και κυρίως συλλογικές πολιτισμικές μνήμες που έχουν τις ρίζες τους σε πανάρχαιες ανιμιστικές και θρησκευτικές παραδόσεις. 
Στην έκθεση Ars Moriend, η οποία θα παραμείνει ανοικτή για το κοινό έως τις 27 Ιανουαρίου 2017, συμμετέχουν με έργα τους οι εικαστικοί: Κατερίνα Ατταλίδου, Ευριπίδης Ζαντίδης, Κυριάκος Καλλής, Μαριάννα Κωνσταντή, Αντώνης Νεοφύτου, Γιάννος Οικονόμου, Αντρέας Σάββα, Ρήνος Στεφανή, Ιωάννα Τυμπιώτου, Νίκος Χαραλαμπίδης, Γιούλα Χατζηγεωργίου, Umit Inatci, Ditte Lynkaer Pedersen και Susan Vargas.
Στο πλαίσιο της έκθεσης, την Παρασκευή 16 Δεκεμβρίου 2016, πραγματοποιήθηκε στην Αίθουσα  Εκδηλώσεων του Σπιτιού της Κύπρου η προβολή της ταινίας Η Τέχνη του Θανάτου σε σκηνοθεσία του Γιάννου Οικονόμου και κείμενα της Νίκης Λοϊζίδη, την οποία ακολούθησε συζήτηση Στρογγυλής Τραπέζης στην οποία πήραν μέρος ο Καθηγητής Φιλοσοφίας Τμήματος Θεωρίας και Ιστορίας της Τέχνης Α.Σ.Κ.Τ. κ. Γιώργος Ξηροπαΐδης, με θέμα Ασθένεια προς θάνατον.  Ξαναδιαβάζοντας τη νουβέλα του Τολστόι: Ο θάνατος του Ιβάν Ίλιτς, ο Καθηγητής Φιλοσοφίας και Αισθητικής Τμήματος Θεωρίας και Ιστορίας της Τέχνης Α.Σ.Κ.Τ. κ. Παναγιώτης Πούλος, με θέμα Ιατρική, Φιλοσοφία και Τέχνη: νόσος και υγεία στο Αναζητώντας τον Χαμένο Χρόνο του Μαρσέλ Προυστ, και η Ομότιμη Καθηγήτρια Ιστορίας Τέχνης Τμήματος Θεωρίας και Ιστορίας της Τέχνης Α.Σ.Κ.Τ. κ. Νίκη Λοϊζίδη, με θέμα Γιατροί και ασθενείς: από τις μεσαιωνικές εικονογραφίες της μαύρης πανούκλας έως τις γελοιογραφίες του Ονορέ Ντωμιέ. Τη συζήτηση συντόνισε ο Καθηγητής Μοντέρνας και Σύγχρονης Τέχνης Τμήματος Θεωρίας και Ιστορίας της Τέχνης Α.Σ.Κ.Τ. κ. Νίκος Δασκαλοθανάσης.
Διάρκεια έκθεσης:			16 Δεκεμβρίου 2016 - 27 Ιανουαρίου 2017
Ώρες λειτουργίας:			Από 16 Δεκεμβρίου 2016 έως 8 Ιανουαρίου 2017
Καθημερινές: 10:00 – 15:00 (εκτός Δημοσίων Αργιών)
					Από 9 Ιανουαρίου 2017΄έως 27 Ιανουαρίου 2017
Δευτέρα, Τετάρτη: 10:00 – 18:00
		 			Τρίτη, Πέμπτη, Παρασκευή: 10:00 -15:00

Φωτογραφικό υλικό για την έκθεση θα βρείτε στην ηλεκτρονική διεύθυνση www.spititiskyprou.gr

